
Den uddannelsesansvarliges opgaver


Den uddannelsesansvarlige har det overordnede ansvar for kontorelevernes uddannelsesforløb i Aabenraa Kommune og varetager den tværgående koordinering af elevuddannelsen. 

Rollen omfatter blandt andet rekruttering og ansættelse af elever, gennemførelse af prøvetidsevalueringer, sygefraværssamtaler og tjenstlige samtaler samt understøttelse af praktikvejledere og koordinering af elevuddannelsen på tværs af organisationen. 

Det daglige personaleledelsesansvar varetages af elevens leder.

Den uddannelsesansvarliges opgaver omfatter blandt andet at:

· Gennemføre rekrutteringsprocessen, herunder ansættelsessamtaler og fordeling af elever i organisationen.
· Informere fag- og stabsområderne om elevens ansættelse og efterfølgende rokeringer.
· Udarbejde praktikplaner i samarbejde med de respektive praktikvejledere.
· Introducere eleverne til Aabenraa Kommune og organisationen.
· Gennemføre prøvetidsevalueringer.
· Gennemføre sygefraværssamtaler.
· Gennemføre tjenstlige samtaler.
· Gennemføre øvrige samtaler med elev og praktikvejleder ved behov, eksempelvis ved udfordringer eller problemstillinger.
· Administrere forlængelser af uddannelsesforløbet i forbindelse med barsel eller længerevarende sygefravær.
· Understøtte praktikvejlederne i deres rolle og sikre, at de modtager relevante informationer fra skolen, Uddannelsesnævnet og øvrige samarbejdspartnere.
· Administrere og fungere som supervisor for Lærepladsen.dk.
· Være kontaktperson til IBC og deltage i møder med skolen.
· Være indholdsredaktør for information om elevuddannelsen på medarbejderportalen og Aabenraa.dk.
· Planlægge og gennemføre workshops og informationsmøder for praktikvejledere og elever.
· Være mentor for eleverne gennem hele uddannelsesforløbet.
· Formidle materiale om fagprøven til den fagprøveansvarlige samt yde rådgivning og vejledning i forbindelse med fagprøven.
· Planlægge reception for de kontorelever, der afslutter deres uddannelse.
· Koordinere og følge op på opgaver inden for eget ansvarsområde.
· Ansøge om tilskud til voksenlærlinge.




Budgetansvar
Kontorlederen for Organisation og Ledelse har det overordnede budgetmæssige ansvar for elevkontoen og de økonomiske rammer for kontorelevuddannelsen.

Opgaver, der varetages af lønkonsulenten
Følgende administrative opgaver varetages af lønkonsulenten:
· Udbetale befordringsgodtgørelse til eleverne efter afsluttede skoleperioder (efter statens laveste takst).
· Administrere AUB.
· Administrere voksenuddannelsesstøtte.

